**אס.די.אס (סטאר מערכות ביטחוניות) בע"מ** ובעבר **מגם** (מוצרי גומי מאוחדים) ו**מגם השקעות בע"מ**, היא חברה ציבורית ישראלית. החברה עוסקת בפיתוח וייצור מערכות בתחום האלקטרואופטיקה, בתחום מערכות מוטסות ובתחום מוצרי מיגון מגומי. בעבר, הייתה חברת מגם פעילה מרכזית בתחום ייצור הגומי בישראל, אך היא יצאה מהתחום בשנת 2000. באפריל 2014 מונה לחברה מפרק זמני.

היסטוריה
--------

### פרנץ לוי

מפעל פרנץ לוי החל את דרכו בשנת 1934 כבית מלאכה לחגורות בחיפה. במהלך מלחמת העולם השנייה הוחל בייצור צינורות כיבוי מבד וגומי וממנו התפתח מפעל לייצור ציוד הצלה. בהמשך נוספו מוצרים נוספים, כמו בקבוקים וצעצועים מגומי. בראשית שנות ה-60 הוכפל המפעל והחל לייצר דרך חברת בת, ציוד בטיחותי, כמו מצנחים, חגורות הצלה וסירות הצלה. בשנת 1968 רכשה כלל את מחצית מניות פרנץ לוי. בשנת 1969 הוקם מפעל נוסף של החברה, לייצור רשתות עצירה למטוסים. מניות כלל בחברה הועברו לכלל תעשיות ובשנת 1973 רכשה כלל תעשיות את יתרת המניות של פרנץ לוי. ביוני 1975 הפכה החברה מחברה ציבורית לחברה פרטית. במהלך שנות ה-90 שולבה פרנץ לוי בתוך קבוצת מפעלי מגם.

### גומבלי

חברת גומבלי הוקמה בשנת 1950 כמפעל לייצור רצועות גומי לרדיאטורים של מכוניות. בשנת 1951 החלה לייצר גם פנימיות לאופניים ובשנת 1952 החלה לייצר ארגזים למצברים.

### אבטיט

בשנת 1950–1951 הוקמה ברמת גן חברת אבטיט לייצור מוצרי גומי, בהם סוליות. בסוף שנת 1954 הצליחו נציגי העובדים לכפות על הנהלת המפעל חתימה על הסכם קיבוצי.

### מגם

חברת מגם הוקמה בשנת 1955 ממיזוג של יצרניות הגומי גומבלי מנהריה ואבטיט מרמת גן, תוך הקמת מפעל מאוחד בכפר סבא מכספי השילומים. 

בשנת 1957 השקיעה מגם בחברת גומאויר לייצור מזרנים בכפר סבא, שזכו לביקוש רב בשנות ה-60 של המאה ה-20. בשנת 1959 רכשה מגם את חברת אמפלקס לייצור גומי מהרצליה. המפעל התרחב מאוד בשנות ה-60, הודות להשקעות של חברת אלגר, זרוע ההשקעות בתעשייה של אלרן, שהחזיקה בשליש ממניות החברה. בשנת 1969 עבדו במפעל בכפר סבא כ-400 עובדים. בשנת 1983, בעסקה משותפת, הגדילה אלגר את החזקותיה לכ-37% וכלל רכשה 58% מהחברה. בינואר 1987 רכשה כלל את חלקה של אלגר במגם.

בשנת 1991 שונה שמה ל"קבוצת מפעלי מגם" ובמרץ 1992 הייתה לחברה ציבורית שנסחרה בבורסה לניירות ערך בתל אביב. בשנת 1995 הועבר המפעל המרכזי לייצור גומי מכפר סבא לקיסריה. בשנת 1997, מכרה החברה את עסקי המעליות והמנופים שלה.

### שינוי כיוון

בתחילת 2000 הגדילה קבוצת שיפר את החזקותיה בחברה ל-54.8% ברכשה 14% מהחברה מידי כלל. בנובמבר 2000 רכשו אודי פרומקין ורונן בכור 23% ממניות החברה מידי כלל, ולאחר הרכישה החזיקו כ-70% ממניותיה. במקביל, מכרה מגם את פעילות הגומי שלה בקיסריה לחברת שיפר-מגם. בדצמבר 2000 רכשה מגם את תגה רכיבים אלקטרוניים. 

ביולי 2001 מכרו בכור ופרומקין את מניותיהם במגם לחברת אלירם השקעות, תמורת 70% ממניות חברת אלירם השקעות. ביולי 2001 שונה שמה של מגם למגם השקעות. גבור ספורט החזיקה 16% ממניות החברה. לתקופה קצרה בשנים 2001–2002 עסקה החברה במיזם משותף עם סהר אינווסטק, אך המיזם פורק. החברה עסקה בעיקר בייבוא רכיבים אלקטרוניים דרך חברת הבת "תגה מגם" ובייצור מוצרי בטיחות דרך חברת הבת "מגם בטיחות".

### תחת סטאר נייט

בתחילת שנת 2006 רכשה סטאר נייט טכנולוגיות בשליטת מרדכי סולומון את מגם השקעות לפי שווי חברה של כ-20 מיליון ש"ח וחברות הבת של סטאר נייט הועברו לבעלות מגם השקעות. בדצמבר 2006 שונה שם החברה לאס.די.אס (סטאר מערכות ביטחוניות) בע"מ. 

החברה פעלה באמצעות שלוש חברות בת מרכזיות:

* חברת ניו נגה לייט, שמכרה אמצעי ראיית לילה, בעיקר למשרד הביטחון ההודי
* חברת ראדום מערכות תעופה, שהשביחה מטוסים
* חברת מגם בטיחות, שבשנת 2006 ייצרה מצנחים אישיים לצנחנים ולטייסים וקסדות קלות לטייסים.

חברות אלו השיגו רווחים על סמך מספר עסקאות גדולות וחילקו דיווידנדים בשנים 2010–2011. החברה רשמה הכנסות של כ-218 מיליון ש"ח ב-2011. 

החברה גייסה סכומים גבוהים בהנפקת איגרות חוב בשנת 2007, במטרה להפוך לשחקן מרכזי בתעשייה הביטחונית הישראלית. לצורך ההנפקה גייסה החברה את גיורא איילנד כנשיא החברה, ואת דן אבידור למנכ"ל. לאחר פחות משנה עזב אבידור את החברה על רקע חילוקי דעות עם איילנד וסלומון. 

החברה רכשה מספר חברות שהיו בשלבי פיתוח מוצר, בטרם החלו במכירות. אלו כללו את חברת אוקיאנה, שעסקה בשליטה ובקרה תת-ימיים, שנרכשה בשנת 2010 מכינוס נכסים, את חברת ODF, שפעלה בתחום מצלמות רחבות זווית, חברת MSE, שפתחה כוונות לייזר, וחברת Light And Strong, שפתחה חומרים מרוכבים.

בשנת 2012 הפסידה החברה כ-30 מיליון ש"ח ובתשעת החודשים הראשונים של 2013 הפסידה החברה עוד כ-20 מיליון ש"ח. בתחילת 2013 מונה אלי ונציה למנהל העסקים של החברה בניסיון להציל את החברה. החברה מכרה את חברות הבנות אוקיאנה ואת ODF לחברת מיסטרל ממרילנד באמצע 2013, ובסוף ספטמבר 2013 הודיעה דירקטוריון החברה לבורסה על אי יכולת לעמוד בהתחייבויות. 

באפריל 2014 מונה לחברה מפרק זמני והמסחר בניירות הערך שלה הושעה. חברת ניו נגה לייט נמכרה על ידי הכונס במהלך שנת 2014.

הערות שוליים
------------

1. ↑  מבית מלאכה לחגורות לתעשיית גומי, דבר, 14 ביוני 1957
2. ↑  ייבוא מחבל של בקבוקי גומי, חרות, 9 בנובמבר 1955
3. ↑  החסידות הגיעו, על המשמר, 11 במאי 1954
4. ↑  התעשיה מתפתחת לעומק, דבר, 7 בפברואר 1964
5. ↑  "כלל" שותפה במפעלי פרנץ לוי, דבר, 18 ביולי 1968
6. ↑  כלל רוכשת מניות במפעל למוצרי גומי, מעריב, 25 ביוני 1968
7. ↑  דוד ליפקין, פרנץ לוי מייצר סירות קומנדו, דבר, 31 באוקטובר 1972
8. ↑  1.94 מליון לירות רווחי כלל תעשיות, דבר, 16 במאי 1973
9. ↑  י. אורון, עסקה תמוהה בין כלל וכלל תעשיות, דבר, 7 באוגוסט 1973
10. ↑  הודעה על הפיכת חברות ציבוריות לחברות פרטיות, 20 בנובמבר 1975, ילקוט הפרסומים 2185, עמ' 1013
11. ↑  ביח"ר לייצור רצועות גומי, דבר, 21 במרץ 1951
12. ↑  בית חרושת גומבלי, על המשמר, 16 במאי 1951
13. ↑  הייצוא התעשייתי מישראל, הצופה, 23 בדצמבר 1953
14. ↑  ענייני עבודה ברמת גן, דבר, 26 באוקטובר 1951
15. ↑  חקירה נגד אבטיט, חרות, 11 בספטמבר 1952
16. ↑  כך התארגנו פועלי אבטיט, דבר, 2 בדצמבר 1954
17. ↑  גבריאל אליהו, יחסים נאים במפעל מגם, חרות, 2 במאי 1961
18. ↑  ש. אנגל, מפעלי מגם בכפר סבא יכפילו את הייצור, דבר, 22 ביוני 1966
19. ↑  מפעל מג"ם איחוד שלושה מפעלי גומי, הצופה, 15 בנובמבר 1957
20. ↑  מפעלי תעשייה עוזבים את ר"ג, דבר, 5 באוגוסט 1958
21. ↑  סכנת פיטורים ל-50 פועלי "מגם" בכ"ס, דבר, 19 באוגוסט 1958
22. ↑  יורחב הייצור של מזרני גומי, דבר, 15 ביולי 1957
23. ↑  במפעלי גומאויר כפר סבא, דבר, 27 במרץ 1964
24. ↑  מפעלי גומי מאוחדים רכשו ביה"ח אמפלקס, דבר, 5 במאי 1959
25. ↑  ש. אנגל, ביח"ר גומאויר לבנין חדש, דבר, 11 ביוני 1961
26. ↑  מגם - מפעלי גומי מאוחדים, דבר, 6 במאי 1962
27. ↑  דו"ח מנהלי חב' אלרן להשקעות, חרות, 14 באפריל 1964
28. ↑  התפתחות נאה בנכסי "אלגר להשקעות ", מעריב, 22 ביולי 1965
29. ↑  מג"מ מייצא לארצות הברית, דבר, 7 במרץ 1969
30. ↑  שיפור במגמת המסחר, דבר, 12 בינואר 1983
31. ↑  הודעות הבורסה, מעריב, 5 בינואר 1987
32. ↑  מגם - מכרה עסקי המנופים ב-1.1 מ' ש', באתר גלובס, 30 בספטמבר 1997
33. ↑  מגם - שיפר מימשה את אופציית כלל, באתר גלובס, 24 בינואר 2000
34. ↑  מגם - פרומקין ובכור רכשו את כלל, באתר גלובס, 14 בנובמבר 2000
35. ↑  שיפר - מגם תעשיות בע"מ
36. ↑  מגם - מכרה פעילות הגומי, באתר גלובס, 1 בנובמבר 2000
37. ↑  עיסקת הברטר של מגם ותגה, באתר גלובס, 7 בדצמבר 2000
38. ↑  שלומי גולובינסקי, אוכלים את העוגה ומשאירים אותה שלמה, באתר TheMarker‏, 31 ביולי 2001
39. ↑  שינוי שם חברת קבוצת מפעלי מגם בע"מ, הודעה של הבורסה לניירות ערך בתל אביב
40. ↑  שלומי גולובינסקי, בית גבור ספורט: המגדל הלוהט, באתר ynet, 19 בפברואר 2002
41. ↑  סהר אינווסטק - יוצאת מהשותפות עם מגם, באתר גלובס, 31 במרץ 2002
42. ↑  סטאר נייט טכנולוגיות רוכשת 51% ממגם השקעות בתמורה ל-9.5 מיליון שקל, באתר TheMarker‏, 2 במרץ 2006
43. ↑  טל לוי, מגם השקעות מזנקת 30%; בעלי המניות של החברה הסכימו להירכש בידי סטארנייט, באתר TheMarker‏, 20 בספרטמבר 2006
44. ↑  זוהר שחר לוי, מפרקי אס.די.אס לביהמ"ש: לחייב את הדירקטורים בנזקי קריסתה, באתר כלכליסט, 15 במרץ 2016
45. 1 2  אמנון ברזילי, ‏"נהיה בעשירייה הראשונה של התעשייה הביטחונית על ידי רכישות נוספות", באתר גלובס, 31 באוקטובר 2006
46. ↑  אורי שוסטר, ‏דן אבידור עוזב את אס.די.אס שמונה חודשים בלבד לאחר שמונה למנכ"ל, באתר גלובס, 29 ביוני 2007
47. ↑  ואדים סבידרסקי, אס.די.אס רוכשת את אוקיאנה טכנולוגיות ב-1.5 מיליון שקל, באתר הארץ, 24 ביולי 2010
48. ↑  רון שטיינבלט, ‏תשואת זבל של 53%: מחזיקי האג"ח של אס.די.אס במצוקה, באתר גלובס, 28 באוקטובר 2013
49. ↑  רון שטיינבלט, ‏מגיע להציל את אס.די.אס: אלי ונציה, מנכ"ל ITL לשעבר, מונה למנהל עסקים ראשי, באתר גלובס, 16 בינואר 2013
50. ↑  אס.די.אס תמכור את חברות הבנות אוקיאנה ו-ODF ב-5 מיליון דולר, באתר גלובס, 2 במאי 2013
51. ↑  Mistral Group Acquires ODF Optronics, Ltd. and Oceana Technologies, Ltd.
52. ↑  אס. די. אס (סטאר מערכות ביטחוניות) בע"מ דוח הדירקטוריון על מצב ענייני החברה לתקופה שנסתיימה ביום 30 בספטמבר 2013
53. ↑  אס די אס (סטאר מערכות ביטחוניות) בע"מ, הודעה של הבורסה לניירות ערך בתל אביב